CELEX: 32012D0121(01)
Language: hu
Date: 2012-01-19 00:00:00
Title: A Bizottság határozata ( 2012. január 19. ) az európai uniós tengeri olaj- és gázipari hatósági csoport felállításáról

21.1.2012   
            
            
               HU
            
            
               Az Európai Unió Hivatalos Lapja
            
            
               C 18/8
            
         A BIZOTTSÁG HATÁROZATA
   (2012. január 19.)
   az európai uniós tengeri olaj- és gázipari hatósági csoport felállításáról
   2012/C 18/07
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               A Szerződés 191. cikke célkitűzésként határozza meg a környezet minőségének megőrzését, védelmét és javítását, továbbá előírja, hogy minden uniós fellépésnek – a természeti erőforrások körültekintő és ésszerű hasznosítása mellett – szem előtt kell tartania a magas szintű védelem biztosítását, valamint az elővigyázatosság és a megelőzés elvén kell alapulnia.
            
         
               (2)
            
            
               Az uniós politika célja a tengeri olaj- és gázipari tevékenységekhez kötődő súlyos balesetek számának csökkentése és azok hatásainak enyhítése, ezen keresztül pedig a tengeri környezet és a partvidéki gazdaságok szennyezéssel szembeni védelmének javítása, valamint az Unió területén végzett energiatermelésben előforduló zavarok korlátozása és a balesetek esetén alkalmazandó válaszmechanizmusok javítása.
            
         
               (3)
            
            
               A tengeri olaj- és gázipari tevékenységekhez kapcsolódó 2010. évi balesetek, különösen a Deepwater Horizon fúrótoronynak a Mexikói-öbölben történt balesete hatására megkezdődött az érintett politikák felülvizsgálata, melynek célja a tengeri tevékenységek biztonságának javítása. A Bizottság a tengeri olaj- és gázipari tevékenységek biztonsági kihívásainak kezeléséről szóló, 2010. október 12-i közleményében (1) kifejtette előzetes álláspontját a tengeri olaj- és gázipari tevékenységek biztonságára vonatkozóan.
            
         
               (4)
            
            
               A súlyos tengeri olaj- és gázipari balesetek uniós vizeken való előfordulásának kockázata nem jelentős. A tengeri olaj- és gázipar az Unió számos régiójában képviselteti magát, és a jövőben újabb regionális fejlesztések várhatók az uniós vizeken. A tengeri olaj- és gáztermelés az EU biztonságos energiaellátásában is fontos szerepet játszik.
            
         
               (5)
            
            
               Noha az Unió kiváló példákkal rendelkezik a tengeri olaj- és gázipari tevékenységekkel kapcsolatos szabályozási gyakorlat terén, a tengeri ipari tevékenységek biztonságát tovább javíthatná a tengeri olaj- és gázipari műveletekre vonatkozó szabályozási keret magasabb színvonalú végrehajtása.
            
         
               (6)
            
            
               A folyamatos tapasztalatcsere és a bevált gyakorlatok beazonosítása a szabályozó hatóságok és az ágazati szereplők körében, valamint a végrehajtási intézkedések javítása egy jól működő szabályozási rendszer döntő fontosságú aspektusainak tekinthető.
            
         
               (7)
            
            
               Az Északi-tengeri Tengerhatósági Fórum és a szabályozó hatóságok nemzetközi fóruma keretében zajló tevékenységek egyértelműen demonstrálják a tengeri hatóságok közti együttműködés hozzáadott értékét. E tapasztalatokra építve egy hivatalos Unió-szintű struktúra révén fontos maximalizálni a tapasztalatok és ismeretek megosztásának hatékonyságát Unió-szerte.
            
         
               (8)
            
            
               Az európai uniós tengeri olaj- és gázipari hatósági csoport tevékenysége során – elsősorban a nemzeti szabályozók tevékenységére támaszkodva – a releváns érdekeltek, köztük az érintett harmadik országok tapasztalatait kívánja felhasználni. A hatósági csoport feladata, hogy előmozdítsa az érintettek közötti tudásmegosztást, és segítse hivatalos iránymutatások kidolgozását a bevált gyakorlatokra vonatkozóan.
            
         
               (9)
            
            
               A tengeri ipari hatóságok együttműködésének céljai a balesetek előfordulásának megelőzése és a súlyos tengeri ipari balesetek esetén alkalmazandó válaszmechanizmusok tekintetében kiegészítik a munkahelyi biztonsági és egészségvédelmi tanácsadó bizottság felállításáról szóló, 2003. július 22-i 2003/C 218/01 tanácsi határozat 6. cikke értelmében létrehozott, a kőszénbányászati és nyersanyag-kitermelő iparágakkal foglalkozó állandó munkacsoport, valamint a szóban forgó bizottság célkitűzéseit.
            
         
               (10)
            
            
               A 2001/844/EK, ESZAK, Euratom bizottsági határozat mellékletében rögzített bizottsági biztonsági szabályok sérelme nélkül helyénvaló megállapítani azokat a szabályokat, amelyek szerint a hatósági csoport tagjai információkat hozhatnak nyilvánosságra.
            
         
               (11)
            
            
               A hatósági csoport tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (2) megfelelően kell kezelni,
            
         A KÖVETKEZŐKÉPPEN HATÁROZOTT:
   1. cikk
   Tárgy
   Felállításra kerül az európai uniós tengeri olaj- és gázipari hatósági csoport (a továbbiakban: „hatósági csoport”).
   2. cikk
   Feladatok
   (1)   A hatósági csoport elsősorban a nemzeti hatóságok és Bizottság közötti tapasztalat- és szakértelem-megosztás fórumaként szolgál.
   (2)   A hatósági csoport tevékenysége – más releváns szakértői csoportok tevékenységével összehangoltan – felöleli az Unió területén belüli, valamint adott esetben az azon kívüli tengeri olaj- és gázipari műveletekkel kapcsolatos súlyos balesetek előfordulásának megelőzését és az ilyenkor alkalmazandó válaszmechanizmusokat érintő valamennyi ügyet.
   (3)   A hatósági csoport kérdéseket vitat meg, segíti a Bizottság munkáját és a Bizottság kérésére vagy saját kezdeményezésére állásfoglalást fogalmaz meg különösen az alábbi kérdésekben:
   
               a)
            
            
               prioritások meghatározása az iránymutatásokat tartalmazó dokumentum, az olaj- és gázipari normák és a bevált gyakorlatok vonatkozásában;
            
         
               b)
            
            
               az ágazati bevált gyakorlatokkal kapcsolatos iránymutatások elkészítése, vagy ennek kezdeményezése és felügyelete;
            
         
               c)
            
            
               a Bizottság és a nemzeti hatóságok közötti gyors információcsere elősegítése a tapasztalatmegosztás érdekében, pl. a súlyos balesetek előfordulását, okait és a rájuk adott válaszokat, a súlyos balesetek kockázatát magában hordozó eseményeket vagy a fúrólétesítményekkel kapcsolatos olyan műveleti információkat érintően, amelyeket a tagállamok át kívánnak adni egymásnak;
            
         
               d)
            
            
               a Bizottság és a nemzeti hatóságok közötti egyetértés előmozdítása és megkönnyítése a legjobb szabályozási gyakorlatot illetően;
            
         
               e)
            
            
               a munkatársak cseréjének és kirendelésének előmozdítása a nemzeti hatóságok között ismereteik és tapasztalataik gazdagítása céljából;
            
         
               f)
            
            
               információcsere a tengeri olaj- és gázipari tevékenységekkel kapcsolatos nemzeti és uniós szabályozás és politika alkalmazása tekintetében, ideértve az ilyen tevékenységek ellen irányuló szándékos jogellenes cselekmények megelőzését célzó intézkedéseket, továbbá segítségnyújtás a Bizottságnak a vonatkozó uniós vívmányok végrehajtásának nyomonkövetésében.
            
         3. cikk
   Konzultáció
   (1)   A 2. cikk sérelme nélkül a Bizottság egyeztetéseket folytathat a hatósági csoporttal a tengeri olaj- és gázipari kutatással, feltárással és kitermeléssel kapcsolatos bármely ügyről.
   (2)   A hatósági csoport egyeztetéseket folytat más bizottsági szakértői csoportokkal, amennyiben kölcsönösen érdekükben áll, hogy fontos ügyekre felhívják a többi csoport figyelmét, illetve hogy a hatósági csoport hozzájusson az érdeklődésére számot tartó információkhoz.
   4. cikk
   Tagság – Kinevezések
   (1)   A hatósági csoport a tagállamok azon hatóságaiból tevődik össze, amelyek a tengeri olaj- és gázipari tevékenységek szabályozási felügyeletéért és a velük kapcsolatos politikai ügyekért felelnek.
   (2)   A tagállami hatóságok maguk jelölik ki képviselőiket.
   (3)   A tagállami hatóságok nevének jegyzékét a bizottsági szakértői csoportok és más hasonló testületek nyilvántartásában (a továbbiakban: „nyilvántartás”) közzé kell tenni.
   (4)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A hatósági csoport elnöke a Bizottság képviselője, aki kinevezhet egy társelnököt.
   (2)   A hatósági csoport a Bizottság szolgálatainak egyetértésével megfelelő hatáskör alapján egyes konkrét kérdések tanulmányozására – például a bevált gyakorlati megoldások cseréje területén – alcsoportokat hozhat létre. Az alcsoportokat megbízatásuk teljesítése után késedelem nélkül fel kell oszlatni.
   (3)   Az érintettek – köztük az ágazati szereplők, a szakszervezetek, a tudományos körök, a kutatási szervezetek, a nem kormányzati szervezetek, a releváns uniós ügynökségek, harmadik országok és egyéb érdekeltek – képviselői az elnök meghívására részt vehetnek a hatósági csoport munkájában. Ezenkívül megfigyelői státusz biztosítható olyan egyének és szervezetek számára, akiknek/amelyeknek a részvétele előmozdíthatja a hatósági csoport munkáját.
   (4)   A hatósági csoport és alcsoportjai a Bizottság által megállapított eljárásoknak és ütemezésnek megfelelően, rendszerint a Bizottság épületeiben üléseznek. Titkársági szolgáltatást – ellenkező értelmű rendelkezés hiányában – a Bizottság nyújt.
   (5)   A tagállamok az alkalmazandó uniós jogszabályok rendelkezései értelmében állásfoglalást kérhetnek a hatósági csoporttól a tengeri olaj- és gázipari tevékenységekkel kapcsolatos súlyos veszélyhelyzetet érintő dokumentumról és nyilvánosságra hozott információról.
   (6)   A hatósági csoport rendszeresen jelentést tesz tevékenységéről, különösen a bevált gyakorlatok beazonosítására és alkalmazására, valamint a tengeri ipari ágazat biztonsági teljesítményére vonatkozóan.
   (7)   A hatósági csoport évente legalább egy alkalommal ülésezik.
   (8)   A hatósági csoport kijelölt tagjai és az elnök évente legalább egy alkalommal közös ülést tartanak a kőszénbányászati és nyersanyag-kitermelő iparágakkal foglalkozó állandó munkacsoport képviselőivel, és megvitatják a két szerv előző időszakban végzett munkáját, illetve megosztják egymással a jövőre vonatkozó terveiket.
   (9)   A hatósági csoport vagy alcsoportjai tanácskozásain való részvétel keretében szerzett információk nem terjeszthetők, amennyiben a Bizottság véleménye szerint ezek bizalmasnak minősülnek.
   (10)   A hatósági csoport a szakértői csoportokra vonatkozó egységes eljárási szabályzat alapján elfogadja saját eljárási szabályzatát.
   6. cikk
   Az ülésekkel kapcsolatos költségek
   (1)   A hatósági csoport és az alcsoportok munkájában részt vevő személyek szolgálataikért nem részesülnek díjazásban.
   (2)   A hatósági csoport és az alcsoportok munkájában részt vevő személyek utazási és tartózkodási költségeit a Bizottság saját hatályos belső szabályaival összhangban megtéríti.
   (3)   Az említett költségeket az éves forrásfelosztási eljárás keretében megállapított, rendelkezésre álló előirányzatok erejéig kell megtéríteni.
   
      Kelt Brüsszelben, 2012. január 19-én.
      
         
            a Bizottság részéről
         
         Günther OETTINGER
         
            a Bizottság tagja
         
      
   
   
      (1)  COM(2010) 560 végleges.
   
      (2)  HL L 8., 2001.1.12., 1. o.